寄敬巖
作者：王柏
朝代：宋

paragraphs: 泳飛堂前橘柚香，田田荷葉浮波光。
主人攬轡度閩嶠，驅馳端爲蒼生忙。
天生人才不虛出，必使事與才相當。
爾才綽綽有餘力，豈容袖手窺其旁。
平生正坐嚴冷相，不解嫵媚相頡頏。
前時固亦與國論，莫肯默默安周行。
老子九百何自苦，艱難險阻須甘嘗。
玉溪饑民昔嘯聚，至煩禁旅來張皇。
繡衣彈壓甫三日，猩鬼屏迹消叢篁。
露布一語不自伐，猶有忘者羞回韁。
今年玉節蓮峰下，約束海若無驚艎。
剽聞屬郡微有警，往往鹽子多陸梁。
此輩未易以柔服，必至腥血膏鋒鋩。
由來受病非一證，莫將已效誇良方。
規模貴闊謀貴密，當以虛心來衆長。
局面布置要合節，自有勇士爭激昂。
堂堂元老熟戎事，幸甚赤舄歸故鄉。
豈無惕然桑梓念，囊底餘智應恢張。
同心相濟一堂上，誰兵誰將誰千糧。
不然牋天啟壇鉞，老熊當道驅羣狼。
甲兵錢穀亦分內，事機捷出真難量。
豈予所至輒多事，老天驅入功名場。
橘柚黄時聽好語，綠綈四輩催歸裝。